S-104/2006

Mál þetta, sem dómtekið var þann 24. maí sl., er höfðað hér fyrir Héraðsdómi Norðurlands eystra með fjórum ákæruskjölum lögreglustjórans á Akureyri, á hendur Z, kt. 000000-0000, [...], Akureyri.

1. Með ákæruskjali útgefnu þann 21. apríl sl. er honum gefin að sök „líkamsárás, með því að hafa laugardagsmorguninn 3. september 2005, við Bifreiðastöð Oddeyrar við Strandgötu á Akureyri, kastað gosdós í andlitið á leigubílstjóranum [X], með þeim afleiðingum að það sprakk fyrir yfir vinstra auga og blæddi í augað.

Telst þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20, 1981.

Þess er krafist að ákærði verði dæmdur til refsingar.

Í málinu gerir [X], bótakröfu á hendur ákærða að fjárhæð kr. 11.630,-“.

2. Með ákæruskjali útgefnu 2. maí 2006 er höfðað mál á hendur ákærða fyrir;

„fíkniefnalagabrot, með því að hafa aðfararnótt sunnudagsins 26. mars 2006, verið með í vörslum sínum 0,90 grömm af kókaíni, þegar lögreglan hafði afskipti af honum í miðbæ Akureyrar við verslun Bókvals í Hafnarstræti.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr., sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 0,90 grömmum af kókaíni, sem lögreglan lagði hald á og tilgreint er í efnaskrá nr. 8.951, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

3. Með ákæruskjali útgefnu 2. maí 2006 er höfðað mál á hendur ákærða fyrir „fíkniefnalagabrot, með því að hafa aðfararnótt sunnudagsins 29. janúar 2006, verið með í vörslum sínum 0,28 grömm af amfetamíni, þegar lögreglan stöðvaði akstur bifreiðarinnar ZS-062 á Gránufélagsgötu á Akureyri, en ákærði hafði skömmu áður keypt 1 gramm af efninu og notað mismuninn.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr., sbr. 14. gr. reglugerðar um sölu og meðferð ávana- og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 0,28 grömmum af amfetamíni, sem lögreglan lagði hald á og tilgreint er í efnaskrá nr. 8.538, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

4. Með ákæruskjali útgefnu 2. maí 2006 er höfðað mál á hendur ákærða „fyrir fíkniefnalagabrot og hylmingu:

A. Fíkniefnalagabrot.

Með því að hafa fimmtudaginn 2. mars 2006, verið með í vörslum sínum 25,97 grömm af amfetamíni og 5,06 grömm af hassi, á heimili sínu að Móasíðu 1 á Akureyri og fyrir að hafa áður en hann var handtekinn með greind fíkniefni í vörslum sínum, selt um 10 grömm af amfetamíni eftir að hafa blandað íblöndunarefni út í það.

B. Hylming.

Með því að hafa greindan dag verið með á heimili sínu fartölvu af gerðinni Hewlett Packard, en ákærði tók við tölvunni úr hendi óþekkts aðila til tryggingar skuld vegna fíkniefnaviðskipta, þrátt fyrir að hafa vitað eða átt að vita að tölvan var stolin.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr., sbr. 14. gr. reglugerðar um sölu og meðferð ávana og fíkniefna nr. 233, 2001 og 1. mgr. 254. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til að sæta upptöku á 25,97 grömmum af amfetamíni og 5,06 grömmum af hassi, sem lögreglan lagði hald á og tilgreint er í efnaskrá nr. 8.745, 8.746 og 8.800, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Verjandi ákærða krefst vægustu refsingar sem lög leyfa. Þá krefst hann hæfilegra málsvarnarlauna sér til handa.

Þann 24. maí sl. kom ákærði fyrir dóm og viðurkenndi brot sín eins og þeim er lýst í ákæru. Er játning ákærða í samræmi við gögn málsins og teljast brot hans því nægjanlega sönnuð og varða þau við tilgreind lagaákvæði í ákæruskjali.

Samkvæmt vottorði sakaskrár ríkisins hefur ákærði, frá árinu 2002, sjö sinnum hlotið refsingu fyrir umferðarlaga-, hegningarlaga- og fíkniefnalagabrot. Þann 13. október 2004 var ákærði dæmdur í fangelsi í 6 mánuði, þar af 3 mánuði skilorðsbundna í 3 ár, fyrir þjófnað. Þann 25. febrúar 2005 var ákærði dæmdur í fangelsi í 6 mánuði fyrir hylmingu, þjófnað, tilraun til þjófnaðar og fíkniefnalagabrot og var þá skilorðshluti dómsins frá 13. október 2004 tekinn upp og dæmdur með. Þann 15. júní 2005 var ákærða veitt reynslulausn í eitt ár af eftirstöðvum refsingar dómanna frá 13. október 2004 og 25. febrúar 2005 og hefur hann, með þeim brotum sem hann er nú dæmdur fyrir, rofið reynslulausnina. Ber samkvæmt 42. gr. almennra hegningarlaga nr. 19/1940 að ákveða ákærða refsingu fyrir þau brot sem nú er dæmt um og með hliðsjón af fangelsisrefsingu sem óafplánuð er, sbr. 60. gr. og 77. gr. almennra hegningarlaga nr. 19/1940. Þykir refsing ákærða nú hæfilega ákveðin fangelsi í 7 mánuði. Með vísan til sakarferils ákærða þykir ekki unnt að skilorðsbinda refsinguna.

Ákærði mætti í dóminn þann 24. maí sl. og samþykkti þar bótakröfu X. Verður hann með vísan til þess dæmdur til greiðslu kröfunnar, kr. 11.630.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjölum ber að gera upptæk fíkniefni svo sem nánar greinir í dómsorði.

Ákærði greiði þóknun skipaðs verjanda síns, G-kk-ef S-kk-ef hrl., sem þykir hæfilega ákveðin kr. 70.000- og er þá virðisaukaskattur innifalinn.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði, Z sæti fangelsi í 7 mánuði.

Ákærði greiði [X] kr. 11.630.

Ákærði sæti upptöku á 0,90 grömmum af kókaíni, 26,25 grömmum af amfetamíni og 5,06 grömmum af hassi samkvæmt efnaskrám nr. 8.538, 8.745, 8.746, 8.800 og 8.951.

Ákærði greiði þóknun skipaðs verjanda síns, G-kk-ef S-kk-ef hrl., kr. 70.000- að virðisaukaskatti meðtöldum.